Szám:39-5/2017/T

**Jegyzőkönyv**

**Készült**: A Térségfejlesztési Bizottság és Pénzügyi Bizottság 2017. április 20-án, a Megyeháza Deák Ferenc termében tartott *rendkívüli együttes üléséről*

**Jelen vannak**: a mellékelt jelenléti ívek szerint

**Fodor Márk**: Köszönti az ülésen megjelenteket és megállapítja, hogy a Térségfejlesztési Bizottság a jelenlévő 10 fővel határozatképes.

**Zakó László**: Köszönti a bizottságok tagjait és megállapítja, hogy a Pénzügyi Bizottság a jelenlévő 3 taggal határozatképes.

**Fodor Márk**: Felkéri főjegyző urat, hogy adjon jogi tájékoztatást arról, hogy miért kellett titoktartási nyilatkozatot aláírni a megjelenteknek.

**Zakó László**: Napirend előtt szeretne még szólni. Sérelmesnek tartják, hogy a rendkívüli közgyűlésre hivatkozva két napon belül kell itt lenniük, aminek természetesen eleget tettek, de nem tartják elfogadhatónak. Az előterjesztést kézhez kapva nem volt idő átolvasni azt, hiszen a most átvett melléklet egy sok oldalas dokumentum. Mindezek miatt javasolná a napirendről való levételt.

**Fodor Márk**: Igaza van bizottsági elnök úrnak, ezért is kérte volna főjegyző urat egy előzetes tájékoztatásra, amelyben rávilágít, hogy miért volt szükség a közgyűlés két napon belüli összehívására. Kéri a Térségfejlesztési Bizottság tagjait is, hogy olvassák át az anyagot és csak azt követően kezdjék meg a téma tárgyalását.

Felkéri főjegyző urat, hogy ismertesse a rendkívüli közgyűlés összehívásának okait.

**Dr. Mester László**: Tájékoztatja a bizottságokat, hogy március 23-án módosították a 2014-2020 programozási időszakban az egyes európai uniós alapokból származó támogatások felhasználásának rendjéről szóló Kormány rendeletet. Ennek értelmében a döntési javaslatokat az Irányító Hatóság (IH) megküldi valamennyi megyei önkormányzatnak, de csak azonosító számokat kaptunk. Sok kérdés volt még ezt követően, amelyeket tisztázni kellett, s a tegnapi napon érkezett csak meg a válasz az utolsó tisztázandó kérdésre a Miniszterelnökségtől. Mindezek miatt kedden küldtük ki a meghívót, ami a közgyűlés SZMSZ-e szerint rendben van így. A tegnapi miniszterelnökségi válasz miatt viszont módosítani kívánjuk az előzetesen kiküldött határozati javaslatot.

A titoktartást illetően elmondja, hogy a kormányrendelet szerint a támogatási döntés előkészítésében és az értékelésben résztvevőket a támogatást igénylő támogatási döntésről való tájékoztatása időpontjáig titoktartási kötelezettség terheli. Ez indokolta, hogy támogatási javaslatot tartalmazó dokumentumot csak az ülést megelőzően, a titoktartási nyilatkozat aláírását követően vehették kézbe a bizottsági tagok.

Hangsúlyozza, hogy a mai napon a közgyűlés nem a végleges döntést fogja meghozni a támogatásokat illetően, hanem csak a Irányító Hatóságtól kapott anyagot fogadja vagy nem fogadja el.

Az összeférhetetlenség tekintetében is szigorú szabályozásnak kell megfelelnünk, ezért mindenkinek ki kell töltenie egy erről szóló nyilatkozatot is. Az IH-tól kapott javaslatról egyben döntünk, így ha valaki érintett valamely pályázatban, az a mai ülésen nem szavazhat.

**Zakó László**: Hangsúlyozza, hogy az összeférhetetlenségi szabályt tiszteletben tartják, a titoktartást tudomásul veszik, de közpénzről van szó. Úgy véli, megvan a lehetőség arra, hogy a nyomon követhetőség érdekében biztosítsák az információkat, s lehetőségük legyen utánajárni a dolgoknak. Megragadja az alkalmat, hogy tolmácsolja a települési polgármesterek felháborodását, mivel a tavaly lejárt beadási határidejű pályázataikról a mai napig sem kaptak még információt.

**Fodor Márk**: Felhívja a figyelmet, hogy ma mi nem döntünk, csak egyetértést gyakorolunk. Elmondja, hogy öt körben zajlottak a döntések, emellett a pályázatkezelő rendszer kiépítése is hosszadalmas volt. Ez most egyfajta tájékoztatás, s figyelnünk kell arra is, hogy az egyéb programokkal (pl. Mura Program, stb.) illeszkedik-e ez.

**Zakó László**: Elmondja maga és a Jobbik nevében, hogy nem kívánnak részt venni a szavazásban.

**Dr. Mester László**: Jelzi, hogy a Pénzügyi Bizottság így már nem lesz határozatképes.

**Vincze Tibor**: Bejelenti összeférhetetlenségét.

**Dr. Mester László**: Közli, hogy a Pénzügyi Bizottság nem tud ma szavazni.

**Fodor Márk**: Kérdezi, hogy elkezdhetjük-e az előterjesztés tárgyalását.

**Zakó László**: A Pénzügyi Bizottság tagjait kérdezi, hogy kérnek-e olvasási szünetet a tagok a döntés előtt, de a bizottság úgysem lesz határozatképes.

**Kaj István**: Bejelenti, hogy Pusztaszentlászló képviselő testületének tagjaként összeférhetetlenség miatt nem szavazhat.

**Zakó László**: 10 perc olvasási szünetet kér, de előtte még szavazásra teszi fel a Pénzügyi Bizottság tagjai részére a napirendet.

A Pénzügyi Bizottság az alábbi határozatot hozza a napirendet illetően:

**10/2017. (IV.20.) PB számú határozat:**

A Zala Megyei Közgyűlés Pénzügyi Bizottsága 3 igen szavazattal egyhangúlag elfogadta napirendet.

**Fodor Márk**: Szavazásra teszi fel a Térségfejlesztési Bizottság tagjai részére a napirendet.

A Térségfejlesztési Bizottság az alábbi határozatot hozza a napirendet illetően:

**11/2017. (IV.20.) TB számú határozat:**

A Térségfejlesztési Bizottság egyhangúlag elfogadta a napirendet.

1. **A 272/2014. (XI.5.) Korm. rendelet 65. § (1a) bekezdése szerinti döntés meghozatala.**

**Fodor Márk**: Kéri a Térségfejlesztési Bizottság tagjait is, hogy 15.25-ig olvassák át a most kiosztott anyagot, hogy utána folytathassák a téma tárgyalását. Ha valakinek kérdése van, akkor nyugodtan tegye fel azt és megpróbálnak válaszolni rá az olvasás ideje alatt is.

**Völgyi Zoltán**: Látja, hogy vannak csökkentett költséggel való javaslatok, kérdezi, hogy ettől még megvalósulhatnak a projektek.

**Fodor Márk**: Elmondja, hogy két körös a pályázati rendszer, s ha véglegesen megszületik a döntés egy projekt támogatásáról, akkor egy év van arra, hogy a pályázók beszerezzék a megvalósításhoz szükséges engedélyeket és egyéb szükséges dokumentumokat.

**Kaj István**: Az indikátorok is százalékosan csökkennek majd?

**Fodor Márk**: Erre a kérdésre mi nem fogunk tudni válaszolni.

**Vincze Tibor**: Az itt felsoroltakon kívül van-e még olyan pályázat, ami nem került elbírálásra?

**Dr. Mester László**: Igen, van még több ilyen is, amelyek értékelése az IH részéről nem történt meg. Azokat is folyamatosan kapjuk majd amikor megszületik róluk a döntési javaslat, és a közgyűlés elé kerülnek.

**Strázsai Zoltán**: Van-e körülbelüli információ arra, hogy mikor oldódhat fel a titoktartási kötelezettség?

**Dr. Mester László**: Talán május elején, ha addigra meglesznek a hivatalos IH döntések és arról a támogatottak értesítést kapnak.

**Fodor Márk**: Mivel letelt az átolvasásra megbeszélt idő, kérdezi, hogy van-e valakinek az előterjesztéssel kapcsolatban észrevétele.

**Dr. Mester László**: Az ülés elején kiosztott kiegészített határozati javaslatot kéri figyelembe venni.

**Zakó László**: Átolvasva a döntési javaslatokat, főként a települések politikai kötődését nézte és olyan települési probléma térképet látott, melyek mögött komoly politikai szándékok állnak. Ezek a települések létét, lakosság megtartó képességét befolyásolhatják. Mindezek miatt a Jobbik részéről nem kívánunk részt venni a szavazásban. Ugyanakkor a titoktartást betartva a közvéleményt is tájékoztatnunk kell erről.

**Fodor Márk**: A listán látható pályázatokat egy független szakmai pontozói rendszer értékelte. Számszerűleg jóval több pályázat ment be, mint amennyit támogatni tudtak, így sajnos nem létezik olyan döntés, amelynél mindenki elégedett lenne. Gondot jelent még, hogy a kiírásokról szóló előzetes információkhoz képest körülbelül felére csökkentek a felhasználható források. Emellett vannak a hátrányos helyzetű térségekre vonatkozó speciális szabályok is egyes felhívásoknál, amelyeket szintén be kell tartani.

**Zakó László**: Részben egyet is ért az elmondottakkal, de a Modern Városok Programnál ezeket úgy kell érteni, hogy amit az unió is támogat. Szerinte akkor sem az a módja ennek, hogy 10 perc olvasás után kell dönteniük ilyen nagy összegek sorsáról.

**Fodor Márk**: A Térségfejlesztési Bizottság tagjai számára szavazásra teszi fel az új, módosított javaslatot.

***A Térségfejlesztési Bizottságból 5 fő nem szavazott (Dr. Fekete Zoltán és Kaj István összeférhetetlenség miatt; Völgyi Zoltán, Szabó Péter, Merencsicsné Vida Szilvia) és 5 fő igennel szavazott a módosított határozati javaslatról.***

**Dr. Mester László**: Megállapítja, hogy a Térségfejlesztési Bizottság sem tudott érvényes döntést hozni.

**Zakó László**: A procedúra kedvéért szavazásra kéri a Pénzügyi Bizottság tagjait is.

***A Pénzügyi Bizottságból 2 fő nem szavazott (Vincze Tibor összeférhetetlenség miatt; Zakó László), 1 fő pedig igennel szavazott a módosított határozati javaslatról.***

**Dr. Mester László**: Megállapítja, hogy a Pénzügyi Bizottság sem tudott érvényes döntést hozni

**Fodor Márk**: Megköszöni a részvételt és az ülést bezárja.

k.m.f

 Fodor Márk Zakó László

a Térségfejlesztési Bizottság elnöke a Pénzügyi Bizottság elnöke